Ameerika lastearstide ühingu liikmed avaldasid kuukirjas Pediatrics ühispöördumise, milles soovitatakse spordiga tegelevate laste vanematel pöörata tähelepanu sellele, et lapsed jõuaksid kurnavatest treeningutest nii füüsiliselt kui vaimselt puhata.  USA pediaatrid juhivad tähelepanu tõigale, et noortel sportlastel esineb aina enam vigastusi, psühholoogilist läbipõlemist ja ületreenimist.  Seetõttu on ekspertide kinnitusel oluline, et lapsed saaksid trennist puhata vähemalt 1-2 päeval nädalas ning igal aastal peaks nad tegema treeningutest 2-3 kuulise pausi.  Lastearstide hinnangul tuleks püüelda selle poole, et laps osaleb "põhikohaga" vaid ühes treeninggrupis, sest vastasel juhul kipub ta koormus kasvama liiga  suureks.  Ka peetakse väga ohtlikuks ühe- või mitmepäevaseid turniire, mille käigus tuleb noortel sportlastel osaleda väga paljudes mängudes või aladel, mistõttu nad saavad tavaomasest oluliselt suuremat koormust.  Pediaatrid panevad lapsevanematele südamele, et nad ei püstitaks oma  järglastele üle jõu käivaid eesmärke, sest olümpiakangelased kasvavad siiski vaid väga vähestest lastest.  Samas toonitavad asjatundjad, et regulaarne füüsiline aktiivsus on lastele siiski ülimalt oluline, sest aina kiiremini kasvab ülekaaluliste poiste ja tüdrukute hulk, kellest saavad tulevikus diabeedi, kõrgvererõhutõve ja südame-veresoonkonnahaigustega kimpus olevad täiskasvanud, kel on madal elukvaliteet ja kes koormavad samal ajal rängalt riiklikke tervishoiusüsteeme.    Vaata ka: